Harry Potter va hikmatlar toshi. Harry Potter va hikmatlar toshi (boshqa nomi Harry Potter va afsungarlar toshi; ) J. K. Rowling qalamiga mansub fentezi janridagi roman boʻlib, "Harry Potter" romanlari turkumiga kiruvchi ilk kitob hisoblanadi. Roman ilk bor 1997-yil 26-iyunda Birlashgan Qirollikning Bloomsbury nashriyotida chop etildi. Umumjahon boʻylab 120 million nusxada sotildi va buning ortidan hamma vaqtlarning eng koʻp sotilgan uchinchi kitobi boʻldi. Kitobga asoslanib 2001-yili film suratga olindi va Electronics Art kompaniyasi tomonidan videooʻyin ishlandi. "Harry Potter va hikmatlar toshi" romani tanqidchilar tomonidan ijobiy baholanib, koʻplab mukofotlarga sazovor ham boʻldi. Ekranizatsiyalar. Film. 2001-yili "Harry Potter va hikmatlar toshi" asosida film suratga olindi. Filmga Chris Columbus rejissorlik qildi, Steve Kloves esa ssenariynavis oʻlaroq qatnashdi. Film budjeti $125 million boʻlib, kartina umumjahon boʻylab $1.018 milliard daromad qildi. Shuningdek, tanqidchilar tomonidan ham xush qarshilandi. Oʻzbekcha tarjimasi. "Harry Potter va hikmatlar toshi" oʻzbek tiliga Joʻraali Solijonov tarjima qilgan. Roman oʻzbek tilida ilk bor 2015-yil Termiz shahrida Surxon-nashr nashriyoti tomonidan chop etildi. Kitobning oʻzbekcha versiyasi 140 betni tashkil etdi. Taqrizchilar — Poyon Bakirov, Nasiba Panjiyeva, Abdulla Xudoyqulov va Shahnoza Qayumova. Shuningdek, kitob 2018-yil Toshkent shahrida „Adabiyot uchqunlari“ nashriyotida Shokir Dolimov tarjimasida qayta chop etildi. Nashrga tayyorlovchi hamda iqtiboslar va izohlarni tayyorlovchi — Ergashbay Matyoqubov, bosh muharrir — Alisher Ravshanov, badiiy muharrir — Asaloy Eshonqulova, musahhih — Lolaxon Qoʻziboyeva va dizayner — Feruzbek Vohidov.